CELEX: 52020PC0303
Language: sk
Date: 2020-07-09
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2017/2408, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli9. 7. 2020
            COM(2020) 303 final
            2020/0138(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie (EÚ) 2017/2408, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Lotyšsko požiadalo listom, ktorý Komisia zaevidovala 17. apríla 2020, o povolenie naďalej uplatňovať do 31. decembra 2024 opatrenie odchyľujúce sa od článku 287 smernice o DPH, ktorým sa Lotyšsku umožní oslobodiť od DPH zdaniteľné osoby, ktorých ročný obrat nie je vyšší ako 40 000 EUR.
            
            
               Komisia v súlade s článkom 395 ods. 2 smernice o DPH informovala o žiadosti predloženej Lotyšskom ostatné členské štáty listom z 19. mája 2020. Listom z 20. mája 2020 Komisia oznámila Lotyšsku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodania, a teda si nemôže odpočítať DPH na svojich vstupoch.
               
               
                  Podľa článku 287 bodu 10 smernice o DPH môže Lotyšsko oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 17 200 EUR v národnej mene pri prepočítacom kurze platnom v deň jeho pristúpenia. Vykonávacím rozhodnutím Rady 2010/584/EÚ
                     2
                   sa Lotyšsku povolilo, aby uplatňovalo vyšší strop a aby tak oslobodilo od DPH zdaniteľné osoby, ktorých ročný obrat nepresahuje sumu 50 000 EUR. Platnosť uvedeného opatrenia sa vykonávacím rozhodnutím Rady 2014/796/EÚ
                     3
                   predĺžila do 31. decembra 2017. Vykonávacím rozhodnutím Rady (EÚ) 2017/2408
                     4
                   sa Lotyšsku povolilo predĺžiť platnosť opatrenia do 31. decembra 2020 a zároveň znížiť strop na oslobodenie od dane z 50 000 EUR na 40 000 EUR.
               
               
                  Podľa lotyšských orgánov sa uvedeným opatrením uľahčuje výber DPH, pričom Lotyšsku umožňuje zjednodušiť administratívne postupy pre malé podniky, a tým znížiť ich administratívne zaťaženie. Uvedeným opatrením sa okrem toho znižuje pracovné zaťaženie daňových orgánov.
               
               
                  Lotyšské orgány okrem toho vysvetľujú, že v posledných rokoch zaznamenali zníženie počtu registrovaných platiteľov DPH, k čomu došlo čiastočne z dôvodu rýchlejšieho odstránenia platiteľov DPH z registra DPH v dôsledku opatrení prijatých na boj proti podvodom v oblasti DPH, zatiaľ čo príjmy z DPH sa naďalej zvyšovali a náklady, ktoré vznikli lotyšskej daňovej správe na získanie jedného eura, sa znížili. Z týchto výsledkov, ako aj zo skutočnosti, že susedné krajiny Lotyšska majú podobné stropy pre uplatňovanie osobitnej úpravy pre malé podniky (strop v Estónsku je stanovený na 40 000 EUR, zatiaľ čo strop v Litve je 45 000 EUR), vyplýva, že súčasná úroveň stropu by sa mala zachovať. Podľa odhadov lotyšských orgánov nebude mať ďalšie zníženie stropu zásadný pozitívny fiškálny vplyv ani nepovedie k zvýšeniu počtu osôb zaregistrovaných na účely DPH, pretože ako ukazujú skutočné údaje za rok 2018, vplyv z fiškálneho hľadiska a z hľadiska počtu podnikov bol nižší, než sa predpokladalo. Naopak, jeho zvýšenie, napríklad na 50 000 EUR, by malo negatívny fiškálny vplyv.
               
               
                  Opatrenie je nepovinné. Malé podniky, ktorých obrat nepresahuje daný strop, budú mať preto stále možnosť uplatniť svoje právo uplatňovať všeobecnú úpravu DPH.
               
               
                  Výnimky sa zvyčajne udeľujú na obmedzené obdobie tak, aby sa dalo posúdiť, či odchyľujúce sa opatrenie zostáva primerané a účinné. Okrem toho sa nedávno preskúmali ustanovenia článkov 281 až 294 smernice o DPH, pokiaľ ide o osobitnú úpravu pre malé podniky. V novej smernici, ktorou sa stanovujú zjednodušené pravidlá DPH pre malé podniky
                     5
                   sa od členských štátov vyžaduje, aby najneskôr do 31. decembra 2024 prijali a uverejnili zákony, iné právne predpisy a správne opatrenia potrebné na dosiahnutie súladu s novými pravidlami. Členské štáty budú uvedené vnútroštátne ustanovenia musieť uplatňovať od 1. januára 2025.
               
               
                  Je preto vhodné povoliť Lotyšsku, aby uplatňovalo dané odchyľujúce sa opatrenie do 31. decembra 2024.
               
            
            
               •Súlad s existujúcimi ustanoveniami v tejto oblasti politiky
            
            
               
                  Odchyľujúce sa opatrenie je v súlade s filozofiou novej smernice, ktorou sa menia články 281 až 294 smernice o DPH, pokiaľ ide o osobitnú úpravu pre malé podniky, ktorá vyplýva z akčného plánu v oblasti DPH
                     6
                   a ktorej cieľom je vytvoriť pre tieto podniky modernú, zjednodušenú úpravu. Jej cieľom je najmä znížiť náklady na dodržiavanie predpisov v oblasti DPH, znížiť narušenia hospodárskej súťaže na vnútroštátnej úrovni aj na úrovni EÚ, znížiť negatívny vplyv stropu a uľahčiť dodržiavanie predpisov podnikmi, ako aj monitorovanie zo strany daňových správ.
               
               
                  Okrem toho je strop 40 000 EUR v súlade s novou smernicou, keďže tá umožňuje členským štátom stanoviť strop ročného obratu požadovaný na účely oslobodenia od DPH na sumu maximálne 85 000 EUR (alebo jej ekvivalent v národnej mene).
               
               
                  Podobné výnimky, ktorými sa od DPH oslobodzujú zdaniteľné osoby, ktorých ročný obrat je nižší ako určitý strop, ako sa stanovuje v článku 285 a článku 287 smernice o DPH, sa udelili iným členským štátom. Malte
                     7
                   sa povolil strop 20 000 EUR; Holandsku
                     8
                   strop 25 000 EUR; Taliansku
                     9
                   strop 30 000 EUR; Luxembursku
                     10
                   strop 35 000 EUR; Poľsku
                     11
                   a Estónsku
                     12
                   sa povolil strop 40 000 EUR; Chorvátsku
                     13
                   a Litve
                     14
                   strop 45 000 EUR; Maďarsku
                     15
                   strop 48 000 EUR; Slovinsku
                     16
                   strop 50 000 EUR; a Rumunsku
                     17
                   strop 88 500 EUR.
               
               
                  Ako sa už uviedlo, výnimky zo smernice o DPH by mali byť vždy časovo obmedzené, aby sa dali posúdiť ich účinky. Zahrnutie dátumu uplynutia platnosti osobitného opatrenia, ktorým je 31. december 2024, ako to požaduje Lotyšsko, je v súlade s požiadavkami novej smernice o zjednodušených pravidlách DPH pre malé a stredné podniky. V uvedenej smernici sa stanovuje 1. január 2025 ako dátum, ku ktorému členské štáty budú musieť uplatňovať vnútroštátne ustanovenia, ktoré sú povinné prijať na dosiahnutie súladu s ňou.
               
               
                  Navrhované opatrenie je preto v súlade s ustanoveniami smernice o DPH.
               
            
         
         
            
               •Súlad s ostatnými politikami Únie
            
            
               
                  Komisia vo svojich ročných pracovných programoch neustále zdôrazňuje potrebu jednoduchších pravidiel pre malé podniky. V tejto súvislosti sa v pracovnom programe Komisie na rok 2020
                     18
                   uvádza „osobitná stratégia pre MSP, ktorá malým a stredným podnikom uľahčí podnikanie, rozširovanie a expanziu“. Pokiaľ ide o fiškálne pravidlá, odchyľujúce sa opatrenie je v súlade s týmito cieľmi. Je v súlade najmä s pracovným programom Komisie na rok 2017
                     19
                  , v ktorom sa osobitne poukázalo na DPH s dôrazom na to, že administratívne zaťaženie spojené s dodržiavaním predpisov v oblasti DPH je pre malé podniky vysoké a že technická inovácia predstavuje nové výzvy pre účinný výber daní, a v ktorom sa zdôraznila potreba zjednodušiť DPH pre menšie spoločnosti.
               
               
                  Podobne je opatrenie v súlade so stratégiou jednotného trhu
                     20
                   z roku 2015, v ktorej Komisia vytýčila cieľ podporovať rast malých a stredných podnikov, okrem iného znížením administratívneho zaťaženia, ktoré im bráni v tom, aby v plnej miere využívali výhody jednotného trhu. Nadväzuje aj na filozofiu oznámenia Komisie z roku 2013 s názvom „Akčný plán pre podnikanie 2020: Opätovné stimulovanie podnikateľského ducha v Európe“
                     21
                  , v ktorom sa zdôraznila potreba zjednodušiť daňové právne predpisy pre malé podniky.
               
               
                  Toto opatrenie je v súlade s cieľmi politík EÚ zameraných na malé a stredné podniky, ktoré sú stanovené v oznámení Komisie o začínajúcich podnikoch
                     22
                   z roku 2016 a v oznámení z roku 2008 s názvom „Najskôr myslieť v malom“ – iniciatíva „Small Business Act“ pre Európu
                     23
                  , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP a aby zjednodušili existujúce regulačné prostredie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Európskej únie. Zásada subsidiarity sa preto neuplatňuje.
               
            
            
               •Proporcionalita
            
            
               
                  Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. zjednodušeniu výberu daní pre malé zdaniteľné osoby a pre daňovú správu.
               
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe oprávnenia, o ktorom na návrh Komisie jednomyseľne rozhodne Rada. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Neuskutočnili sa žiadne konzultácie so zainteresovanými stranami. Tento návrh vychádza zo žiadosti predloženej Lotyšskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
         
         
            
               •Posúdenie vplyvu
            
            
               
                  Návrhom vykonávacieho rozhodnutia Rady sa Lotyšsku povoľuje, aby naďalej oslobodzovalo od DPH zdaniteľné osoby, ktorých ročný obrat nepresahuje sumu 40 000 EUR. Osoby, ktorých zdaniteľný obrat nepresahuje daný strop, sa nemusia zaregistrovať na účely DPH, a tak sa v dôsledku opatrenia zníži ich administratívne zaťaženie, keďže nebudú musieť viesť záznamy o DPH ani podávať daňové priznania k DPH. Následne bude mať opatrenie možný pozitívny vplyv na daňovú správu, pretože zníži jej administratívne zaťaženie.
               
               
                  Podľa lotyšských orgánov sa predpokladalo, že zníženie stropu na registráciu na účely DPH z 50 000 EUR na 40 000 EUR bude viesť k tomu, že sa pre štátny rozpočet získajú dodatočné príjmy z DPH vo výške 5,9 milióna EUR a že sa počet osôb zaregistrovaných na účely DPH zvýši o ďalších 3 426 nových osôb každý rok. S cieľom určiť skutočný fiškálny vplyv sa zohľadnili osoby zaregistrované na účely DPH, ktoré v rámci daňového priznania k DPH za rok 2018 vykázali celkovú hodnotu transakcií od 40 000 EUR do 50 000 EUR a ktoré v roku 2017 neboli zaregistrované na účely DPH. Za fiškálny vplyv sa považuje celková suma DPH priznanej osobami zaregistrovanými na účely DPH, ktorá v roku 2018 predstavovala 2,8 milióna EUR. Počet tohto druhu zaregistrovaných platiteľov DPH je 2 636, čo možno považovať za zvýšenie počtu platiteľov DPH, ktoré sa dosiahlo týmto opatrením. Z údajov z daňových priznaní k DPH za rok 2019 vyplýva, že osoby zaregistrované na účely DPH, ktoré v daňovom priznaní k DPH vykázali celkovú hodnotu transakcií od 40 000 EUR do 50 000 EUR, vytvorili v štátnom rozpočte príjmy vo výške 10,7 milióna EUR, pričom v roku 2018 to bolo 5,8 milióna EUR. Lotyšské orgány preto dospeli k záveru, že fiškálny vplyv tohto opatrenia na štátny rozpočet je pozitívny, aj keď o niečo nižší, ako sa pôvodne predpokladalo.
               
               
                  Podľa názoru lotyšských orgánov nebude mať ďalšie zníženie stropu zásadný pozitívny fiškálny vplyv ani nepovedie k zvýšeniu počtu osôb zaregistrovaných na účely DPH, pretože ako ukazujú skutočné údaje za rok 2018, vplyv z fiškálneho hľadiska a z hľadiska počtu podnikov bol nižší, než sa predpokladalo. Naopak, jeho zvýšenie, napríklad na 50 000 EUR, by malo negatívny fiškálny vplyv.
               
               
                  Odchyľujúce sa opatrenie bude pre zdaniteľné osoby nepovinné. Zdaniteľné osoby budú mať možnosť rozhodnúť sa pre všeobecnú úpravu uplatňovania DPH v súlade s článkom 290 smernice 2006/112/ES.
               
            
            
               •Základné práva
            
            
               
                  Návrh nemá žiadne dôsledky z hľadiska ochrany základných práv.
               
            
            
               4.VPLYV NA ROZPOČET
            
            
               
                  Návrh nebude mať negatívny vplyv na rozpočet EÚ, pretože Lotyšsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
               
            
            
               2020/0138 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2017/2408, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  24
               , a najmä na jej článok 395 ods. 1 prvý pododsek,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 287 bodu 10 smernice 2006/112/ES môže Lotyšsko oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent sumy 17 200 EUR v národnej mene pri prepočítacom kurze platnom v deň jeho pristúpenia.
            
            
               (2)Vykonávacím rozhodnutím Rady 2010/584/EÚ
                  25
                sa Lotyšsku povolilo zaviesť osobitné opatrenie odchyľujúce sa od článku 287 smernice 2006/112/ES (ďalej len „odchyľujúce sa opatrenie“), ktorým sa zdaniteľné osoby s ročným obratom nepresahujúcim 50 000 EUR oslobodzujú od DPH do 31. decembra 2013. Platnosť odchyľujúceho sa opatrenia sa vykonávacím rozhodnutím Rady 2014/796/EÚ
                  26
                predĺžila do 31. decembra 2017.
            
         
         
            
               (3)Vykonávacím rozhodnutím Rady (EÚ) 2017/2408
                  27
                sa Lotyšsku povolilo ďalej predĺžiť platnosť odchyľujúceho sa opatrenia do 31. decembra 2020, ako aj znížiť strop na oslobodenie od dane z 50 000 EUR na 40 000 EUR.
            
            
               (4)Lotyšsko požiadalo listom, ktorý Komisia zaevidovala 17. apríla 2020, o povolenie naďalej uplatňovať odchyľujúce sa opatrenie do 31. decembra 2024, čiže do dátumu, do ktorého majú členské štáty transponovať smernicu Rady (EÚ) 2020/285
                  28
               , ktorou sa stanovujú zjednodušené pravidlá DPH pre malé podniky. V uvedenej smernici sa stanovuje aj maximálny limit umožňujúci členským štátom oslobodiť od dane zdaniteľné osoby, ktorých ročný obrat v členskom štáte nepresahuje 85 000 EUR alebo ekvivalent tejto sumy v národnej mene.
            
            
               (5)Podľa článku 395 ods. 2 druhého pododseku smernice 2006/112/ES Komisia listom z 19. mája 2020 informovala ostatné členské štáty o žiadosti, ktorú Lotyšsko predložilo. Listom z 20. mája 2020 Komisia oznámila Lotyšsku, že má všetky informácie potrebné na posúdenie danej žiadosti.
            
            
               (6)Odchyľujúce sa opatrenie je v súlade so smernicou (EÚ) 2020/285, ktorej cieľom je znížiť náklady malých podnikov na dodržiavanie predpisov v oblasti DPH a obmedziť narušenie hospodárskej súťaže na vnútroštátnej úrovni aj na úrovni Únie, ako aj znížiť negatívny vplyv prechodu od oslobodenia od dane k zdaneniu (tzv. vplyv stropu). Jej ďalším cieľom je uľahčiť malým podnikom dodržiavanie pravidiel, ako aj daňovým správam ich monitorovanie. Strop vo výške 40 000 EUR je v súlade s článkom 284 smernice 2006/112/ES zmenenej smernicou (EÚ) 2020/285.
            
            
               (7)Odchyľujúce sa opatrenie zostane pre zdaniteľné osoby nepovinné. Zdaniteľné osoby majú naďalej možnosť rozhodnúť sa pre všeobecnú úpravu uplatňovania DPH v súlade s článkom 290 smernice 2006/112/ES.
            
            
               (8)Podľa informácií, ktoré Lotyšsko poskytlo, bude mať odchyľujúce sa opatrenie len zanedbateľný vplyv na celkovú sumu daňových príjmov Lotyšska vybraných na stupni konečnej spotreby.
            
            
               (9)Odchyľujúce sa opatrenie nebude mať negatívny vplyv na vlastné zdroje Únie pochádzajúce z DPH, pretože Lotyšsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89
                  29
               .
            
            
               (10)Vzhľadom na potenciálne priaznivý vplyv odchyľujúceho sa opatrenia na zníženie administratívneho zaťaženia malých podnikov a daňových orgánov, ako aj ich nákladov na dodržiavanie predpisov bez výraznejšieho vplyvu na celkový generovaný príjem z DPH by sa Lotyšsku malo povoliť naďalej uplatňovať odchyľujúce sa opatrenie.
            
            
               (11)Povolenie na uplatňovanie odchyľujúceho sa opatrenia by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotiť účinnosť a primeranosť stropu. Okrem toho majú členské štáty podľa smernice (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 uvedenej smernice a tieto ustanovenia uplatňovať od 1. januára 2025. Je preto vhodné povoliť Lotyšsku, aby uplatňovalo dané odchyľujúce sa opatrenie do 31. decembra 2024.
            
            
               (12)Vykonávacie rozhodnutie (EÚ) 2017/2408 by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               V článku 2 vykonávacieho rozhodnutia (EÚ) 2017/2408 sa druhý odsek nahrádza takto:
            
            
               „Toto rozhodnutie sa uplatňuje do 31. decembra 2024.“.
            
            
               Článok 2
            
            
               Toto rozhodnutie je určené Lotyšskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Vykonávacie rozhodnutie Rady 2010/584/EÚ z 27. septembra 2010, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 256, 30.9.2010, s. 29).
               
               
                  
                     (3)
                  
                        Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46 – 47).
               
               
                  
                     (4)
                  
                        Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 342, 21.12.2017, s. 8 – 9).
               
               
                  
                     (5)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (6)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH – k jednotnému priestoru EÚ v oblasti DPH – čas rozhodnúť sa (COM(2016) 148 final).
               
               
                  
                     (7)
                  
                        Vykonávacie rozhodnutie Rady (EÚ) 2018/279 z 20. februára 2018, ktorým sa Malte povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 54, 24.2.2018, s. 14).
               
               
                  
                     (8)
                  
                        Vykonávacie rozhodnutie Rady (EÚ) 2018/1904 zo 4. decembra 2018, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 310, 6.12.2018, s. 25).
               
               
                  
                     (9)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11 – 12).
               
               
                  
                     (10)
                  
                        Vykonávacie rozhodnutie Rady (EÚ) 2019/2210 z 19. decembra 2019, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 332, 23.12.2019, s. 155).
               
               
                  
                     (11)
                  
                        Vykonávacie rozhodnutie Rady (EÚ) 2018/1919 zo 4. decembra 2018, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 32).
               
               
                  
                     (12)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (13)
                  
                        Vykonávacie rozhodnutie Rady (EÚ) 2017/1768 z 25. septembra 2017, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 250, 28.9.2017, s. 71).
               
               
                  
                     (14)
                  
                        Vykonávacie rozhodnutie Rady (EÚ) 2017/1853 z 10. októbra 2017, ktorým sa mení vykonávacie rozhodnutie 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 15).
               
               
                  
                     (15)
                  
                        Vykonávacie rozhodnutie Rady (EÚ) 2018/1490 z 2. októbra 2018, ktorým sa Maďarsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 252, 8.10.2018, s. 38).
               
               
                  
                     (16)
                  
                        Vykonávacie rozhodnutie Rady (EÚ) 2018/1700 zo 6. novembra 2018, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 285, 13.11.2018, s. 78).
               
               
                  
                     (17)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (18)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Pracovný program Komisie na rok 2020 – Ambicióznejšia Únia (COM(2020) 37 final).
               
               
                  
                     (19)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Pracovný program Komisie na rok 2017 (COM(2016) 710 final).
               
               
                  
                     (20)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Zlepšovanie jednotného trhu: viac príležitostí pre ľudí a podniky“ (COM(2015) 550 final).
               
               
                  
                     (21)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Akčný plán pre podnikanie 2020: Opätovné stimulovanie podnikateľského ducha v Európe (COM(2012) 795 final).
               
               
                  
                     (22)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Budúci lídri Európy: iniciatíva pre začínajúce a rozširujúce sa podniky (COM(2016) 733 final).
               
               
                  
                     (23)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Najskôr myslieť v malom“ – Iniciatíva „Small Business Act“ pre Európu (KOM(2008) 394 v konečnom znení).
               
               
                  
                     (24)
                  
                        Ú. v. EÚ L 347, 11.12.2006, s. 1.
               
               
                  
                     (25)
                  
                        Vykonávacie rozhodnutie Rady 2010/584/EÚ z 27. septembra 2010, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 256, 30.9.2010, s. 29).
               
               
                  
                     (26)
                  
                        Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
               
               
                  
                     (27)
                  
                        Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 342, 21.12.2017, s. 8).
               
               
                  
                     (28)
                  
                        Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
               
               
                  
                     (29)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).